Os **Xogos da Commonwealth** (en inglés ***Commonwealth Games***) son un evento multideportivo que se celebra cada catro anos e no que participan deportistas dos países que forman a Commonwealth.

Veñen ser unha versión reducida duns Xogos Olímpicos, semellantes a outros xogos rexionais que se celebran en distintas partes o mundo, como os Xogos Panamericanos, os Xogos Asiáticos, os Xogos Mediterráneos etc. Nos Xogos da Commonwealth, ademais dos deportes habituais como o atletismo, a natación, a ximnasia ou o ciclismo, dispútanse competicións de deportes típicos dos países membros como o squash, o rugby a sete, os birlos ou o netball. Tamén se celebran probas para deportistas con algunha discapacidade.

Como notas destacadas podemos dicir que os catro países que forman Gran Bretaña (Inglaterra, Escocia, Gales e Irlanda do Norte) compiten en equipos separados, a diferenza do que ocorre por exemplo nos Xogos Olímpicos, onde todos representan a Gran Bretaña. Tamén participan con delegacións independentes algúns territorios que pertencen a Gran Bretaña como a Illa de Man ou a Illa de Xersei.

A primeira vez que alguén tivo a idea celebrar dun evento deste tipo foi en 1891, cando o reverendo Astley Cooper escribiu un artigo en *The Times* suxerindo a creación dun festival deportivo panbritánico e pananglicano que se celebraría cada catro anos e que serviría para incrementar a amizade e a boa harmonía entre os países pertencentes ao Imperio Británico.

A primeira edición do que agora se coñece como Xogos da Commonwealth celebrouse en 1930 na cidade de Hamilton no Canadá, aínda que entón chamábanse *Xogos do Imperio Británico*. En 1954 cambiouse o nome a *Xogos do Imperio Británico e da Commonwealth*, en 1970 chamáronse *Xogos da Commonwealth Británica*, e xa en 1978 adquiriron a súa denominación actual de Xogos da Commonwealth (*Commonwealth Games*).

Só seis países acudiron a todas as edicións destes xogos: Australia, Nova Zelandia, Canadá, Inglaterra, Escocia e Gales. Ao longo da historia houbo diversos boicots por razóns políticas. O boicot máis importante foi o dos Xogos de 1986 celebrados en Edimburgo (Escocia), cando 32 países de África, Asia e o Caribe non acudiron en protesta pola actitude amigable do goberno de Margaret Thatcher co réxime racista de Suráfrica.

Versións dos Xogos da Commonwealth
----------------------------------

Ata agora organizáronse as seguintes edicións destes Xogos:

**Xogos do Imperio Británico**

* 1930 - Hamilton,  Canadá
* 1934 - Londres, Inglaterra Inglaterra
* 1938 - Sydney, Australia Australia
* 1950 - Auckland, Nova Zelandia Nova Zelandia

**Xogos do Imperio Británico e da Commonwealth**

* 1954 - Vancouver,  Canadá
* 1958 - Cardiff, Gales Gales
* 1962 - Perth, Australia Australia
* 1966 - Kingston, Xamaica Xamaica

**Xogos da Commonwealth Británica**

* 1970 - Edimburgo, Escocia Escocia
* 1974 - Christchurch, Nova Zelandia Nova Zelandia

**Xogos da Commonwealth**

* 1978 - Edmonton,  Canadá
* 1982 - Brisbane, Australia Australia
* 1986 - Edimburgo, Escocia Escocia
* 1990 - Auckland, Nova Zelandia Nova Zelandia
* 1994 - Victoria,  Canadá
* 1998 - Kuala Lumpur,  Malaisia
* 2002 - Manchester, Inglaterra Inglaterra
* 2006 - Melbourne, Australia Australia
* 2010 - Nova Delhi, India India
* 2014 - Glasgow, Escocia Escocia
* 2018 - Gold Coast, Australia Australia
* 2022 - Birmingham, Inglaterra Inglaterra

Véxase tamén
------------

### Outros artigos

* Xogos da Francofonía
* Xogos da Lusofonía

### Ligazóns externas

* Sitio oficial dos Xogos da Commonwealth
* Sitio oficial dos Xogos da Commonwealth de Melbourne 2006

|  |  |
| --- | --- |
| Control de autoridades | 
* Wd: Q178340
* WorldCat
* VIAF: 126004988
* EBID: ID
* LCCN: n99282581

 |